# Die Schedelsche Weltchronik (deutsch):192

| 191 <<<Vorheriges Blatt | Die Schedelsche Weltchronik Blatt CXCII | Nächstes Blatt>>> 193 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXCI verso:

VIctor der ander vormals Gebhart genant vnd der. xvii. bischof zu Aystet auß bayern pu$^e$rtig hat nach Leone die babstlichen wirdigkeit erlanngt. aber mer auß gnad kaiser Heinrichs denn auß freyer wale. dann die ro$^e$misch pfafheit vnd volck forchten kaiser Heinrichs mechtigkeit. Als nw diser Victor mit gemainer verwilligung menigclichs zu dem babstlichen stu$^o$l bestettigt wardt do het er zu Florentz ein grosse versammlung. darinn entsetzet er vil bischoff irer bistthumb von symoney vnnd vnkeu$^e$schheit wegen. die pfafheit vermanende was inen zethun gepu$^e$ret mit fu$^e$rhaltung der peen vnd straff der ihenen die die gaistlichen gesetz vnnd ordnung vbertreten. Diser Victor starb in dritten iar seins babstthumbs.
STephanus der newndt dauor Friderich genant auß Lothringen pu$^e$rtig wardt nach absterben Victoris ordenlich zu babst erkorn. Alßpald nach angenomnem babstthumb keret er fleiß fu$^e$r das die Meylendisch kirch die sich bey. ii$^c$.[200] iarn von der ro$^e$mischen kirchen entzogen het die ro$^e$mischen kirchen als ir o$^e$bern wider erkennet. Als diser babst schier alles welsch vnd burgundisch land mit symoney befleckt verstund do schicket er Ildebrandum den ertzdiacon daselbsthin sie von solchen vbeln zeraynigen. vnd do er ein concili gein Florentz zeberu$^e$effen fu$^e$rgenomen het do starb er am achten monat vnd achten tag vnd ist zu Florentz in der hawbtkirchen begraben.
BEnedictus der zehend auß Campania pu$^e$rtig vormals Mintius genant wardt durch die mechtigen ro$^e$mer babst gehaißen wider verwilligung aller cardinel vnd pfafheit die deßmals zu rom warn. Als nw diser Mintius der Velitrensisch bischoff also in den babstlichen stu$^o$l gedrungen vnd Benedictus der zehennd genannt wardt. vnd nw Ildebrandus. die cardinel. bischoff vnd andere pfafheit kein ordenliche wale zu rom thum mochten do zohen sie gein Senis vnd erweleten Gerardum vnd Benedictus wardt außgetriben im zehenden monat seins babstthumbs.
NIcolaus der ander auß Sophoia pu$^e$rtig vormals Gerardus genannt bischoff zu Florentz wardt von tugent vnd seins gemu$^e$ets fu$^e$rtreffenlichkeit wegen nach entsetzung des vnordenlich erkornen Benedicti zu Senis babst erwelet. Diser hohweyse vnd fu$^e$rsichtig babst hat in demselben concili die form vnd mass wie die bebst von den cardeneln erwelet sollen werden auffgesetzt. als dann in dem gaistlichen rechten verleibt ist. Auff das ward nach der gepurt cristi tawsent. lix.[1059] iar zu Nitrio in gegenwu$^e$rtigkeit der bischoff vnd des adels ein concili gehalten. Etlich schreiben das Berengarius in disem concili von seiner irrung abgeru$^e$efft worden sey. So sind ettlich die setzen das Heinrich der vierdt von disem Nicolao dem andern die kayserlichen kron empfangen hab. Diser Nicolaus starb seins babstthumbs im dritten iar sechsten monat vnd am sechßundzwayntzigisten tag vnd der stu$^o$l feyret deßmals. xii. tag.
ALexander der ander dauor anßhelmus gehaißen auß Mailand pu$^e$rtig bischoff zu Luca ward von seiner holdseligkeit. gu$^e$etigkeit. senftmu$^e$etigkeit vnd lere wegen in seinem abwesen nach absterben Nicolai zu babst erkorn. vnd kom in babstlicher gestalt vnd klaidung gein rom. Nw mayneten die bischof dißhalbs gepirgs das billich wer das einer im land auß irer zal erwelet werden solt vnd erlangten durch Gibertum von Parmeno. von kaiser Heinrichen wider agnesen seiner mu$^o$ter willen das ein ander babst gewelet werden solt. do zohen die teu$^e$flischen bischoff wider in Lombardiam vnd erkieseten Cadolum von parmeno zu eim babst. Dem waren die herdißhalb des gepirgs alle gehorsam. Do zohe Cadolus gein rom zu. vnd begab sich in den neronischen feldern ein schwerer streyt vnd wardt auß rom getriben. vnd darnach durch Cincium des verwesers zu rom sun in die engelburg gefu$^e$ert. als aber kaiser heinrich die irrung erkennet do setzet er alexandrum widerumb ein vnd starb im zwo$^e$lften iar seins babstthumbs.

## CXCII recto:

HEinrich der vierd des vorgenanten kaiser Heinrichs des dritten sun ward im i$^m$.lvii. iar des herren nach seins vaters absterben noch also iung von den churfu$^e$rsten zu ko$^e$nig vnd ku$^e$nftigem kaiser erkorn vnd herrschet bey. l.[50] iarn. Nach absterben seins vaters was er vnder seiner muter agnesen der kaiserin hu$^o$t vnd bewarung. die dann ettliche zeit das kaiserthumb weyßlich vnd fridlich regiret. darnach auß verlayttung der seinen verachtet er der mu$^o$ter rete vnd empfrembdet sich von ir. das was ein vrsach vnd samen großer zwittrachtigkeit. Nw wolt sich die kaiserin als ein gotzdienstlichs weib in die werltliche gescheft nicht einwickeln darumb erwelet sie ir ein gaistlichs leben in eim closter. darnach zohe sie von andacht wegen gein rom. alda vbet sie sich in vil gu$^o$ten tugentlichen wercken bis in ir heilligs ende vnd wardt ir leichnam in sant Peters kirchen bey sant Petronelle altar begraben. Diser sighaftig vnd zu rom gekro$^e$nter kaiser Heinrich kom mit seim heer durch apuliam wider anhayms in sein vaterlannd. Er was langzeit ein ru$^o$mwirdiger. wolberedter. scharpfsinniger. des almu$^o$sens mylter. vnd in ritterlichen henndeln vnnd taten ein fast glu$^e$ckhaftiger fu$^e$rst. wiewol er im ende seins kaiserthumbs zu widergeltung seiner verhandlung von den fu$^e$rsten vnd auch von seinem aigen sun vil widerwertigkeit vnd ansto$^e$sse erlidden hat. Zu geprauch der freyheit seiner iugent setzet er ime fu$^e$r in sachßen zewonen. Aber nach dem er sich vnderstunnd den adel zeuerdrucken vnd auff iegerey vnd spil mer fleiß dann auff pflegnus der gerechtigkeit zehaben. do fiengen die sachßen an ine zeuerachten vnd vil wider ine dem ro$^e$mischen babst zeuerku$^e$nden. Auff das verließ er sachßen land vnnd vnderfieng sich andere gegent des reichs zeregiren. Nw gedacht er wie er den babstlichen gewalt vnd macht myndern mo$^e$cht. darumb machet er wider babst alexandrum den andern Cadolum den parmensischen bischoff zu babst darauß enstu$^o$nd vil vnrats vnd mords. Dieweil die ding in welschen landen entpor giengen do kriegen diser Heinrich wider die sachßen. die vberwunde er. aber nit on entgeltnus. dann im warden bey fu$^e$nff tawsent seiner ritterschaft verloren. Auß solcher vberwindung ward er also hohmu$^e$etig das er mancherlay vnzymmlicher sachen wider den babst fu$^e$rnemen getorste. Erstlich wolt er sich auß der bebstlichen gehorsam entziehen. vnd hieß Sigifredum den mayntzischen ertzbischoff zu Wurms ein concili machen. daselbst warden die bischof vnd ebbt des reichs kaiser Heinrichs vermanet Gregorium nicht fu$^e$r babst zehalten[.] Auß derselben vrsach entsetzet Gregorius dieselben bischoff irer befolhnen kirchen vnd verpote disem Heinrich die gubernirung. titel vnd wirdigkeit des reichs. vnd absoluiret alle fu$^e$rsten vnd vo$^e$lcker auß bebstlichem gewalt von der pflicht damit sie demselben Heinrichen versand waren. Dem nach empfrembdten sich vil prelaten. fu$^e$rsten vnd volck vnd ein großer teyl der teu$^e$tschen von ime. so waren die sachßen die ersten zum krieg. also erkennet sich diser Heinrich demu$^e$etigclich gnade vom babst bittende. vnd wardt vom babst widerumb in die einigkeit der mu$^o$ter der kirchen genomen. vnd durch ine frid geschworn vnd zohe gein Papiam zu$^o$. daselbst er vnlang darnach den frid zerbrach vnnd newe sachen anfienge in fu$^e$rsatz Gregorium nochmaln abzesetzen. darumb hielt er ein versamlung vnnd machet Gibertum den rauennischen ertzbischof zu babst. vnnd nennet ine Clemens[.] den fu$^e$eret er in feyntlichem gemu$^e$et gein rom vnnd belegerten Gregorium in der engelburg. do kom Guiscardus hertzog zu apulia dem babst zu hilff. also das Heinrich auß forchten mit seim babst Clemens in teu$^e$tsche land zohe vnd die statt augspurg belegeret. Darnach machet er zu Ach seinen iungern sun Heinrichen den fu$^e$nften zu ko$^e$nig. der darnach im sechsten iar wider seinen vater zu$^e$rnende ine bey Lu$^e$ttig in einem streyt erniderleget. Nach seynem tod wardt er erstlich zu Lu$^e$ttig begraben. darnach gein Speyer gefu$^e$ert. daselbst blib er fu$^e$nff iar vnbegraben. vnd wardt zu letst erlich zu der begrebnus bestattet. Man sagt das vor disem kaiser Heinrich kein keiser vom babst gepannet worden sey.
RVdolffus hertzog zu sachßen wardt auß vrsachen des fridbruchs vnnd schweren fu$^e$rnemens des obgenanten Heinrichs bey Forchem zu ko$^e$nig erhebt vnd zu mitterfasten von dem Mayntzischen ertzbischof Sigefrido zu ko$^e$nig gesalbet. Nw begeret Heinrich erstlich vom babst das er Rudoffen mit dem pann vom reich abtreyben solt. aber als er das vom babst nit erlangen kund do gryffen sie bederseyten zu der weer vnnd schlu$^o$gen dreymal hart einander. vnnd wiewol der babst sein treffenliche potschaft zu hinlegunng der sachen in teu$^e$tsche lannd sendet so wolt doch Heinrich in nichten verwilligen es wer dann das Rudolf auß babstlichem gewalt gepannet wu$^e$rde. Dem nach zohe Heinrich mit heereßkraft vber Rudolffen in sachßen. der zohe ime mit dreyen wagenburgen entgegen vnd schlu$^o$gen sich zum vierden mal aneinander. Rudoff wardt vngeuerlich von den seinen verwundt vnd starb zu Merseburg begraben. so wardt Heinrich in der flucht verlorn vnnd darnach erst am sibenden tag widergefunden.
* ↑ Eichstätt
* ↑ Savoyen
* ↑ Siena
* ↑ 1057 n. Chr.
* ↑ Druckfehler im Original: wardeu
* ↑ Aachen